মোহনবাগান কোচ সঞ্জয় সেনের শাস্তি কি আদৌ কমবে? উত্তর মিলবে ৩১ মার্চ সর্বভারতীয় ফুটবল সংস্থার আপিল কমিটির বৈঠকে। ডার্বিতে কোচ হিসেবে তিনি আদৌ রিজার্ভ বেঞ্চে বসতে পারবেন কি না সেটাও বোঝা যাবে চলতি মাসের শেষে। 
ফেডারেশনের শৃঙ্খলারক্ষা কমিটির যে বৈঠকে শাস্তি ঘোষণা হয়েছিল মোহনবাগান কোচের, তাতে সঞ্জয় ছিলেন না। তবে পরিস্থিতির গুরুত্ব বুঝেই সবুজ-মেরুন কোচ এবার আপিল কমিটির বৈঠকে যাওয়ার সিদ্ধান্ত নিয়েছেন বলে জানা গিয়েছে। তবে ডার্বির আগে আইজল এফসি-র বিরুদ্ধে অ্যাওয়ে ম্যাচ রয়েছে মোহনবাগানের। জাতীয় শিবিরে থাকায় প্রীতম কোটাল, প্রণয় হালদার ও জেজে লালপেখলুয়া নেই। হাইতির হয়ে খেলতে যাওয়ায় সনি নর্ডিকেও পাবেন না সঞ্জয়। ফলে একটু উদ্বেগ রয়েছে মোহনবাগান শিবিরে। সোমবার প্র্যাক্টিসের পর অবশ্য সঞ্জয় বললেন, ‘‘আমি দলগত ফুটবলে বিশ্বাস করি। তাই যারা নেই তাদের নিয়ে ভাবছি না। তিন পয়েন্ট পেতেই হবে।’’